UDTALELSE FRA KOMMISSIONEN i henhold til EF-traktatens artikel 251, stk. 2, litra c), om Europa-Parlamentets ændringerne til Rådets fælles holdning til forslag til EUROPA-PARLAMENTETS OG RÅDETS DIREKTIV om ændring af Rådets direktiv 95/53/EF om principperne for tilrettelæggelse af offentlig kontrol på foderstofområdet samt direktiv 70/524/EØF, 96/25/EF og 1999/29/EF på foderstofområdet OM ÆNDRING AF KOMMISSIONENS FORSLAG i henhold til EF-traktatens artikel 250, stk. 2

BEGRUNDELSE

Ifølge EF-traktatens artikel 251, stk. 2, litra c), skal Kommissionen afgive udtalelse om de ændringer, Europa-Parlamentet har foreslået ved andenbehandlingen.

Under punkt III udtaler Kommissionen sig om Europa-Parlamentets 5 ændringsforslag.

I. PROCEDURE

I.1 Den 21. marts 2000 forelagde Kommissionen Europa-Parlamentet og Rådet et forslag baseret på EF-traktatens artikel 152, stk. 4, litra b), til direktiv om ændring af Rådets direktiv 95/53/EF af 25. oktober 1995 om principperne for tilrettelæggelse af offentlig kontrol på foderstofområdet [1] og Rådets direktiv 1999/29/EF om uønskede stoffer og produkter i foderstoffer (KOM(2000) 162 endelig - 2000/0068(COD)) med henblik på vedtagelse via den fælles beslutningstagning som fastsat i artikel 251 i traktaten om oprettelse af Det Europæiske Fællesskab.

[1] EFT L 265 af 8.11.1995, s. 17.

I.2 Den 4. oktober 2000 tog Europa-Parlamentet stilling til forslaget under førstebehandlingen og vedtog en betænkning og 26 ændringsforslag (A5-0256/2000). Det Økonomiske og Sociale Udvalg afgav udtalelse den 20. september 20002. På sit plenarmøde i september 2000 besluttede Regionsudvalget, at det ikke ville afgive udtalelse.

I.3 Kommissionen accepterede Europa-Parlamentets ændringsforslag og vedtog den 1. december 2000 et ændret forslag i henhold til EF-traktatens artikel 250.

I.4 Rådet fastlagde sin fælles holdning den 12. februar 2001 i henhold til EF-traktatens artikel 251.

I.5 Europa-Parlamentet vedtog ved andenbehandlingen den 15. maj 2001 en lovgivningsmæssig beslutning om Rådets fælles holdning med 5 ændringsforslag til den fælles holdning.

II. FORMÅLET MED DIREKTIVET

Ved direktiv 95/53/EF fastsættes der principper for tilrettelæggelse af offentlig kontrol på foderstofområdet. Det omfatter såvel fællesskabs- som tredjelandsprodukter. Direktivet trådte i kraft i maj 1998.

I direktiv 1999/29/EF om uønskede stoffer og produkter i foderstoffer er der bl.a. bestemmelser om en underretningsprocedure vedrørende kontaminering af foderstoffer.

Forslaget, der var et af de tiltag vedrørende fødevaresikkerhed, der blev varslet i Kommissionens hvidbog om fødevaresikkerhed, tager sigte på at supplere de gældende bestemmelser på følgende vis:

Medlemsstaterne skal vedtage hensigtsmæssige beredskabsplaner i tilfælde af alvorlige foderrisici.

Kommissionen får mulighed for at træffe midlertidige beskyttelsesforanstaltninger over for foderstoffer og produkter, som anvendes i foder fremstillet i EF, i tilfælde af alvorlig fare for folke- eller dyresundheden eller miljøet.

Medlemsstaterne skal i standardiseret form underrette Kommissionen straks det konstateres, at der er risiko for eller allerede er sket alvorlig kontaminering, der har spredt sig til fødekæden (foder og fødevarer) eller sandsynligvis vil sprede sig til andre lande.

Oplysninger i krisesituationer i forbindelse med produkter til foder udveksles via det system, der for øjeblikket anvendes til underretning om hastende forhold vedrørende fødevarer.

III. Kommissionens holdning til Parlamentets ændringsforslag

III.1. Ændringsforslag, som Kommissionen har accepteret

Ændringsforslag 1

Ændringsforslaget går ud på at ændre ordet "dekontaminering" til "uskadeliggørelse" i artikel 13, stk. 1, andet led, i direktiv 95/53/EF.

Kommissionen kan acceptere ændringsforslaget, fordi det udvider anvendelsesområdet til at omfatte uønskede stoffer, der f.eks. kan være dannet som en følge af fejl eller mangler i fremstillingsprocessen (f.eks. hvis uhensigtsmæssige fremstillingsforhold forårsager uheldige ændringer i foderets kemiske sammensætning). Sådanne stoffer er ikke klart omfattet af "kontaminering", der kan fortolkes som et begreb, der kun finder anvendelse på ting, der tilsættes foderet.

Ændringsforslag 2

Ændringsforslaget går ud på at ændre ordet "dekontamineres" til "uskadeliggøres" i artikel 14, stk. 1, i direktiv 95/53/EF.

Kommissionen kan acceptere ændringsforslaget med samme begrundelse som ved ændringsforslag 1 ovenfor.

Ændringsforslag 3

Ændringsforslaget går ud på at ændre forskellige udtryk med "kontaminering" til forskellige udtryk med "uønskede stoffer" i artikel 16b, stk. 1, i direktiv 95/53/EF.

Kommissionen kan acceptere ændringsforslaget med samme begrundelse som ved ændringsforslag 1 ovenfor.

Ændringsforslag 4

Ændringsforslaget går ud på at ændre forskellige udtryk med "kontaminering" til forskellige udtryk med "uønskede stoffer" og forskellige udtryk med "dekontaminering" med forskellige udtryk med "uskadeliggørelse" i artikel 16b, stk. 2, i direktiv 95/53/EF.

Kommissionen kan acceptere ændringsforslaget med samme begrundelse som ved ændringsforslag 1 ovenfor.

Ændringsforslag 6, som ændret mundtligt

Artikel 17a i direktiv 95/53/EF affattes på en ny måde, men med lignende bestemmelser, som er i overensstemmelse med udviklingen i lovbestemmelserne om Kommissionens kontrolbesøg på stedet i forbindelse med overførbare spongiforme encephalopatier.

III.2. Ændringsforslag, som Kommissionen ikke har accepteret

Ingen.

IV. Konklusion

Kommissionen kan gå ind for alle Europa-Parlamentets ændringsforslag til den fælles holdning.

I overensstemmelse med EF-traktatens artikel 250, stk. 2, ændrer Kommissionen sit forslag som anført ovenfor.